玉泉寺
作者：李復
朝代：宋

paragraphs: 道人東立海上山，錫飛西落大江北。
雙屨還乘海雲起，西過當陽駐山曲。
倚巖引錫神泉湧，一道明虹出幽谷。
兀然孤冥踞盤石，清夜鬼神禮白足。
化城自化非人謀，七日煥然一何速。
雄樓傑閣鬰相望，擁路十里長松綠。
鳴鐘擊鼓四百年，法席巍巍傾楚蜀。
堂上提印雲門孫，聞我足音下山麓。
門銜大路久慣入，客館蕭蕭蔭寒竹。
春茶自造始開嘗，色味甘新氣芬馥。
更窮上方縱登覽，峰嶂四環森萬木。
投老經過得少留，明發飛塵暗征轂。